খুলনায় বাসের ধাক্কায় মোটরসাইকেল চালক নিহত
প্রকাশিত: ০৯:১৪ আপডেট: ০১:৪৫
খুলনায় যাত্রীবাহী বাসের ধাক্কায় ইমরান হোসেন (২৫) নামে এক মোটরসাইকেল চালক নিহত হয়েছেন। নিহত ইমরান ডুমুরিয়া উপজেলার আটলিয়া ইউনিয়নের চুকনগর গ্রামের মিজানুর রহমানের ছেলে।
বুধবার (১১ সেপ্টেম্বর) বেলা সোয়া ১১টার দিকে খুলনা-সাতক্ষীরা সড়কের চুকনগর বাজারের সন্নিকটে এ দুর্ঘটনা ঘটে।
সূত্র জানায়, ইমরান হোসেন সকালে বাড়ি থেকে মোটরসাইকেল নিয়ে চুকনগর বাজারে যাওয়ার জন্য বের হয়। আটরিয়া ইউনিয়ন পরিষদ সড়ক থেকে খুলনা সাতক্ষীরা সড়কে উঠার সময় খুলনা থেকে ছেড়ে যাওয়া একটি যাত্রীবাহী বাস তাকে পিছন দিক দিয়ে ধাক্কা দিলে ঘটনাস্থলেই ইমরান হোসেন নিহত হন। এ ঘটনায় এলাকাবাসী বেশ কিছু সময় রাস্তা অবরোধ করে রাখে।
এ ব্যাপারে ডুমুরিয়া থানার ভারপ্রাপ্ত কর্মকর্তা (ওসি) আমিনুল ইসলাম বিপ্লব জানান, একটি যাত্রীবাহী বাস ও মোটরসাইকেল সংঘর্ষে মোটরসাইকেল চালক ইমরান হোসেন নিহত হয়েছে। হাইওয়ে পুলিশ ইমরানের মরদেহ উদ্ধার করে ময়না তদন্তের জন্য খুলনা মেডিকেল কলেজ হাসপাতালের মর্গে পাঠিয়েছে।